Úrad vlády SR						 Na rokovanie vlády SR
Sekcia hospodárskej politiky					 dňa 26.3.2003
									 k číslu: 1875/2003 
									 k bodu: 20

S t a n o v i s k o

K návrhu Správy o stave plnenia záväzkov vyplývajúcich z negociačných rokovaní s EK a ďalší postup implementácie environmentálneho acqis v rámci kapitoly 22 ŽP

I.

	Materiál na rokovanie vlády SR predkladá minister životného prostredia na základe vlastnej iniciatívy. 

	Predložený materiál predstavuje prehľad súčasného stavu transpozície a implementácie 45 smerníc a nariadení EÚ environmentálneho charakteru, vrátane finančných nárokov na ich realizáciu, prehľadu administratívneho posilnenia kapitoly a poukázania na problematické oblasti implementácie. 

II.

	V rámci medzirezortného pripomienkového konania bolo oslovených 17 subjektov, ktoré vzniesli 29 pripomienok (v tabuľkovom vyhodnotení je však uvedených až 31 pripomienok), z čoho 4 predkladatelia neakceptovali. Neakceptované pripomienky (uplatnili ich rezorty MF SR, MZ SR, MP SR a MVRR SR) boli označené ako obyčajné a vo vyhodnotení pripomienkového konania sú vysvetlené. 

III.

	Cieľom predloženej správy je informovať vládu SR o stave plnenia vybraných 45 smerníc a nariadení EÚ v kapitole 22 – Životné prostredie.

	Vyhodnotené smernice a nariadenia  sú zaradené do 7 sektorov. Náklady na implementáciu týchto smerníc v rokoch 2003 - 2006 budú predstavovať približne 62,6 mld. Sk. V roku 2003 bude na tento účel potrebné vynaložiť cca 10,7 mld. Sk v tom 1,6 mld. Sk zo štátneho rozpočtu (kapitola MŽP SR asi 0,9 mld. Sk). V tejto súvislosti je potrebné upozorniť na disproporciu medzi týmto údajom a údajmi z tabuľky na str. 65, kde súčet nákladov na implementáciu smerníc na rok 2003 podľa zdrojov financovania predstavuje sumu až 14,9 mld. Sk. V roku 2004 sa predpokladajú náklady na implementáciu týchto smerníc vo výške 17,6 mld. Sk, v tom 3,3 mld. Sk zo štátneho rozpočtu (kapitola MŽP SR 1,3 mld. Sk). V doložke finančných, ekonomických, environmentálnych vplyvov a vplyvov na zamestnanosť sa  uvádza, že podiel štátneho rozpočtu na výdavkoch v roku 2004 predstavuje 21,9 % a takýto percentuálny podiel by mal byť zachovaný aj v ďalších rokoch. Podľa údajov uvedených v materiáli však participácia štátneho rozpočtu na implementáciu vybraných smerníc predstavuje v roku 2003 podiel 15,1 % a v roku 2004 podiel 19 %.

	Poznamenávame, že v správe nie je komentovaná implementácia smernice 2037/2000 látky poškodzujúce ozónovú vrstvu. Pritom v rokoch 2004 – 2006 sa podľa tabuľky na str. 65 počíta s nákladmi na jej implementáciu, čo však nie je podchytené v tabuľke nákladov podľa zdrojov financovania na str. 66.

	V návrhu uznesenia vlády odporúčame časť A. preznačiť „berie na vedomie“.

	Odporúčame vláde predloženú správu, s prihliadnutím na uvedené pripomienky, vziať na vedomie a prijať upravený návrh uznesenia vlády.

Bratislava 25.3.2003